Op dié dag doen die hele SA saam oefening | Maroela Media
Ryg solank jou veters in, stof jou oefenklere af en maak gereed vir 30 minute van oefening saam met die res van Suid-Afrika op World Move For Health-dag wat op 10 Mei plaasvind.
Nicole Jennings, woordvoerder van Pharma Dynamics, sê die feit dat Suid-Afrikaners só lank tuis moes bly tydens inperking het 'n negatiewe impak op ons gesondheid en harte.
"Die tekort aan fisieke aktiwiteit is van die grootste risiko's van chroniese siektes, soos kardiovaskulêre siekte en tipe 2 diabetes, wat verantwoordelik is vir 40% van sterftes in Suid-Afrika."
"Die meerderheid Suid-Afrikaners doen nie een naastenby die voorgestelde hoeveelheid oefening per dag nie. 'n Onlangse studie deur die Wêreldgesondheidsorganisasie (WGO) toon dat sowat 38% van Suid-Afrikaners onaktief is. Vroue is die onaktiefste (47%) in vergelyking met mans (28%)."
Die WGO beveel 'n minimum van 150 minute van matige oefening per week aan, soos 'n vinnige stap of fietsry. Hoewel dit nie toegelaat is tydens vlak-5 van inperking nie, sal net 75 minute van strawwe oefening per week dieselfde positiewe effek op jou gesondheid hê.
"Dertig minute van oefening daagliks verlaag jou risiko vir hipertensie met amper 'n vyfde. Vier uur van fisieke aktiwiteit per week kan die verskil wees tussen 'n gesonde bloeddruk of om medikasie vir die res van jou lewe te moet neem," sê Jennings.
Die doel van die World Move for Health-dag is om soveel moontlik Suid-Afrikaners van die rusbank af en aktief te kry. Daarom is 'n oefensessie vir die hele lyf opgestel waaraan die hele gesin op dié dag kan deelneem.
Die oefening word aangebied deur die Finkel-gesin: Glen en Yael, en hul dogters Ashton (16), Reegan (17) en Brady (19).
Dié gesin onderneem om 'n oefensessie aan te bied wat maklik vir almal sal wees, met min ruimte en geen toerusting wat nodig is nie.
"Ons sluit ook meer uitdagende variasies van die oefeninge vir mense in wat meer gevorderde oefening wil doen," sê Yael.
Om deel te neem aan Pharma Dynamics se World Move for Health-sessie, volg hierdie skakel op 10 Mei om 10:00 en wees gereed om te sweet.